b'\n_START_ARTICLE_\nLietuvos did\xc5\xbeiojo kunigaik\xc5\xa1\xc4\x8dio K\xc4\x99stu\xc4\x8dio mechanizuotasis p\xc4\x97stinink\xc5\xb3 batalionas\n_START_SECTION_\nIstorija\n_START_PARAGRAPH_\n1991 m. rugs\xc4\x97jo 1 d. Jurbarke buvo \xc4\xafkurtas greitojo reagavimo b\xc5\xabrys, prie kurio t\xc5\xb3 pat met\xc5\xb3 spalio 24 d. prijungus Raseini\xc5\xb3 greitojo reagavimo b\xc5\xabr\xc4\xaf, suformuota Jurbarko kuopa. 1992 m. sausio 16 d. prie Jurbarko kuopos buvo prijungta Raseini\xc5\xb3 kuopa ir suformuoti b\xc5\xabsimo Taurag\xc4\x97s motodesantinio bataliono pagrindai. 1994 m. bir\xc5\xbeelio 2 d. batalionas priskirtas 1-ajai Lauko kariuomen\xc4\x97s brigadai \xe2\x80\x9eGele\xc5\xbeinis vilkas\xe2\x80\x9c. 1996 m. vasario 9 d. batalionas pavadintas Taurag\xc4\x97s \xe2\x80\x9eGele\xc5\xbeinio Vilko\xe2\x80\x9c motorizuotuoju p\xc4\x97stinink\xc5\xb3 batalionu. 1999 m. gruod\xc5\xbeio 1 d. batalionas priskirtas 2-ajai motorizuotajai p\xc4\x97stinink\xc5\xb3 brigadai \xe2\x80\x9e\xc5\xbdemaitija". 1995 m. batalionui buvo \xc4\xafteikta kovin\xc4\x97 v\xc4\x97liava su \xc5\xa1\xc5\xabkiu \xe2\x80\x9eKovon d\xc4\x97l Lietuvos laisv\xc4\x97s ir garb\xc4\x97s \xe2\x80\x9c. 2000 m. vasario 22 d. batalionas buvo pervadintas Lietuvos did\xc5\xbeiojo kunigaik\xc5\xa1\xc4\x8dio K\xc4\x99stu\xc4\x8dio motorizuotuoju p\xc4\x97stinink\xc5\xb3 batalionu._NEWLINE_Mechanizuotasis p\xc4\x97stinink\xc5\xb3 batalionas taikos palaikymo misijose prad\xc4\x97jo dalyvauti nuo 1995\xc2\xa0m._NEWLINE_Nuo 1995\xc2\xa0m. iki 2010\xc2\xa0m. bataliono kariai dalyvavo taikos palaikymo misijose Kroatijoje, Bosnijoje ir Hercegovinoje, Irake, nuo 2007\xc2\xa0m.\xc2\xa0\xe2\x80\x93 tarptautin\xc4\x97je operacijoje Afganistane._NEWLINE_Batalione buvo suformuoti PAG-5 ir PAG-11 kariniai kontingentai Lietuvos vadovaujamoje bendroje civili\xc5\xb3 ir kari\xc5\xb3 misijoje Afganistano Goro provincijos atk\xc5\xabrimo grup\xc4\x97je NATO Tarptautini\xc5\xb3 saugumo paramos paj\xc4\x97g\xc5\xb3 sud\xc4\x97tyje. 2014\xc2\xa0m. batalionas prad\xc4\x97jo vykdyti pasirengim\xc4\x85 vieneri\xc5\xb3 met\xc5\xb3 bud\xc4\x97jimui NATO greitojo reagavimo paj\xc4\x97gose, kuris prasid\xc4\x97s 2015\xc2\xa0m._NEWLINE_2016 m. sausio 1 d. batalionas priskirtas naujai formuojamai Lietuvos kariuomen\xc4\x97s Motorizuotajai p\xc4\x97stinink\xc5\xb3 brigadai \xe2\x80\x9e\xc5\xbdemaitija\xe2\x80\x9c.'